b'\n_START_ARTICLE_\nKanlurang Bicutan, Taguig\n_START_SECTION_\nKasaysayan\n_START_PARAGRAPH_\nAng Barangay Western Bicutan ay matatagpuan sa dulo at Hilagang-Kanlurang bahagi ng lungsod ng Taguig.  Ito ay nasa pagitan ng lungsod ng Makati sa Hilaga, maliit na bahagi ng Para\xc3\xb1aque sa Timog at sa bahaging Silangan naman ay ang kabayanan ng Taguig.  May lawak itong ektarya at humigit kumulang na 24,000 mamamayan.  Ang mga nasasaklawang lugar ng Barangay na ito ay ang FTI Complex, Veteran\xe2\x80\x99s Center of the Philippines Complex, Ft. Bonifacio Tenement Building, Bagong Lipunan Condominium (BLC), Teknolohikal na Unibersidad ng Pilipinas (TUP), PNR Site East Service Road, Sitio Sto. Ni\xc3\xb1o Zone 4 at Zone 5, at gayundin ang Lot 2 nito na kapwa napapaloob sa Presidential Proclamation 172, RSBS, KKK, Manpower, Officer\xe2\x80\x99s Village, Sitio Una, Sitio 2 at Sitio 3 na kung saan din matatagpuan ang Nutrition Center, ASEAN at Popcom, bahagi ng Fort Bonifacio at ang Libingan ng mga Bayani o National Shrine.  Isang barangay na ang nasasakupang lawak ay halos ika-8 bahagi ng Taguig.  Animo\xe2\x80\x99y pulo-pulo ang paninirahan ng mga mamamayan at marahil ito ang kakaiba at natatanging barangay sa buong kapuluan na kung saan ang bawat bahagi nito ay may iba\xe2\x80\x99t ibang ahensiya ng Pamahalaan ang umuukupa sa bawat panig._NEWLINE_Sa bahaging alamat ng Western Bicutan, Si Gng. Constancia Tolentino sa ngayo\xe2\x80\x99y 75-taon gulang at kasalukuyang naninirahan sa Tenement na anak ng isang sundalo ay nanirahan dito noong siya\xe2\x80\x99y 5 hanggang 13 taon gulang bago siya nagbalik at muling naninirahan dito sa Tenement.  Noong panahon tayo ay sinakop ng mga Amerikano, ang bahaging ito, diumano\xe2\x80\x99y napapaloob sa Fort McKinley.  Ang kampong ito ay siyang ginamit na sanayan ng mga sundalo.  Ang bahagi ng kalawakan ng kampong ito ay tinatawag noon pa man na Bicutan.  Ito diumano ay matalahib at magubat na hitik ng mga punong kahoy na tulad ng ipil, kakawate, duhat, mangga, siniguelas, acacia at iba pa.  dito aniya sila nangunguha ng mga bungang kahoy.  Bagama\xe2\x80\x99t panganib sa kanila ang iba\xe2\x80\x99t ibang makamandag na ahas at ang pagsawa sa kanila ng mga MP (sundalo) na mga nakasakay sa kabayo at may makakapal na bota.  Ito diumano ay bulubundukin kung kaya tinatawag itong bundok ng taga ibaba ng Taguig.  Ang gawing harapan naman diumano ng kampo ay malawak na palayan.'